હોકી એ ટીમવર્કની રમત છે અને આક્રમણ પંક્તિથી માંડીને છેક છેલ્લે ગોલપોસ્ટમાં ઉભેલો ખેલાડી પોતપોતાની શ્રેષ્ઠ રમત ન દાખવે ત્યાં સુધી સફળતા હાથવેંતમાં રહી જતી હોય છે. જોકે ભારતીય મહિલા હોકી ટીમે ગજબનાક ટીમ વર્ક અને ભલભલાને હતાશ કરી દે તેવી સ્થિતિમાં પણ અસાધારણ લડાયક ક્ષમતા દર્શાવતા સફળતાની રાહ શોધી કાઢી હતી. સેમી ફાઈનલ સુધી તો બધી ટીમો સામે આસાન વિજય મેળવનારા ભારતને ફાઈનલમાં ચીન જેવી હાયર રેન્ક ધરાવતી ટીમ સામે ખરાખરીનો મુકાબલો ખેલવો પડ્યો. આમ તો ભારતે ગ્રૂપ સ્ટેજની મેચમાં ચીનને ૪-૧થી પછાડ્યું હતું, પણ ફાઈનલનો મંઝર હંમેશાં અલગ હોય છે અને તેમાંય ચાઈનીઝ ડ્રેગન આસાનીથી હાર માને તે વાત કોઈ સામાન્ય વ્યક્તિ પણ માનવા તૈયાર ન થાય અને બન્યું પણ એવું જ. ફાઈનલમાં ભારતને ચીનની જબરજસ્ત લડતનો સામનો કરવો પડ્યો. એક તબક્કે ભારતે મેચમાં ૧-૦થી સરસાઈ મેળવી તો ચીને થોડા સમય બાદ તેનો જવાબ આપતાં સ્કોરને બરોબરી પર લાવી દીધો અને મેચ નિર્ધારિત સમય બાદ ૧-૧થી બરોબરી પર રહી. હવે કટોકટીનો સમય હતો, કારણ કે પેનલ્ટી શૂટઆઉટથી નિર્ણય લેવાનો હતો.